Fly on the Wings of Love

«Fly on the Wings of Love» (norsk oversettelse: fly på kjærlighetens vinger), også kjent som «Smuk som et stjerneskud», er en dansk popsang som vant Eurovision Song Contest 2000 for Danmark. Sangen ble fremført av duoen Olsen Brothers og var komponert av Jørgen Olsen, et av de to medlemmene i gruppen. Seieren var Danmarks andre i konkurransen, og den kom overraskende på både veddemålsbyråer og eksperter. Likevel ble sangen og gruppens påfølgende album store suksesser over hele Europa. I Norge nådde «Fly on the Wings of Love» en femteplass på VG-lista, mens albumet Wings of Love toppet VG-lista seks uker på rad.


== Eurovision Song Contest ==
Brødrene Olsen, bestående av brødrene Jørgen og Niels «Noller» Olsen, hadde en lang musikalsk karriere bak seg i Danmark da de entret Dansk Melodi Grand Prix i 2000. Med sangen «Smuk som et stjerneskud» vant de en overlegen seier i den danske finalen i København 19. februar. Sangen ble dermed Danmarks bidrag til Eurovision Song Contest i Stockholm lørdag 13. mai samme år.I forkant av den internasjonale finalen endret brødrene navn til Olsen Brothers, og sangen ble oversatt til engelsk med tittelen «Fly on the Wings of Love». Sangen var det 14. bidraget av 24 deltakere, og de to brødrene stilte på scenen med hver sin gitar og fire støttevokalister. Under fremføringen var det ekstatisk stemning i Globen, og de to brødrene ble så overveldet av den varme responsen fra salen at de smilte og lo flere ganger under opptredenen.I finalefeltet stilte en rekke land med unge artister og tidsriktige låter, og Danmark var ikke ansett som en mulig vinner før finalen. Men under avstemningen tok Danmark ledelsen fra start og vant til slutt klart med 195 poeng – 40 poeng foran Russland på andreplass. «Fly on the Wings of Love» fikk hele åtte 12-poengere og syv 10-poengere. Norske TV-seere ga 10 poeng til Danmark.


== Etter Eurovision ==
Den uventede seieren førte til stor jubel i Danmark, som ikke hadde vunnet konkurransen siden 1963 med «Dansevise». Sangen ble også en større kommersiell suksess enn vinnerlåtene årene før, og i Sverige solgte singelen til platina. I Norge lå sangen fire uker på VG-lista med en femteplass som høyeste notering. Også albumet Wings of Love solgte bra og toppet VG-lista i seks uker.Sølvvinner Russland prøvde imidlertid å få det danske bidraget disket, siden Danmark hadde brukt en vocoder under deler av sin fremføring. Vocoderen «smeltet» sammen Jørgen Olsens stemme med gitaren og skapte en slags forvrengt stemme-effekt. EBU avviste imidlertid den russiske protesten.Sangen var også en av fjorten tidligere Eurovision-låter som deltok i jubileumsshowet Congratulations: 50 Years of the Eurovision Song Contest i København i 2005. I konkurransen ble «Fly on the Wings of Love» kåret til den sjette beste sangen fra konkurransens første 50 år. 


== Andre versjoner ==
Flere eurodance-grupper har laget egne versjoner «Fly on the Wings of Love».

I 2000 ga den danske produsenten Holger Lagerfeldt ut en coverversjon av låten under artistnavnet DJ Cookie, med vokal av Linda Andrews.I 2002 ga den tyske trance-gruppen Topmodelz ut en coverversjon på Aqualoop Records.I 2003 utga den spanske dancegruppen XTM & DJ Chucky en ny versjon av «Fly on the Wings of Love». Annia, Eva Martí, sto for vokalen. Denne versjonen ble svært populær i Europa og toppet den irske singellisten IRMA. Sangen nådde også en åttendeplass på den britiske singellisten og ble liggende hele åtte uker på topp 10. Denne versjonen gikk også inn på de spanske og nederlandske singellistene.


== Listeplasseringer ==


== Referanser ==